Venerabiles Domini et amici carissimi, cum a tempore promotionis nostre hucusque tot et tanta nobis incumbentia supervenerint quod Ecclesiam vestram Senonensem, metropolitanam nostram, more predecessorum (F° 63, v°) nostrorum et aliorum suffraganeorum vestrorum, nequiverimus nec de presenti justis de causis personaliter visitare et ibidem capam sericeam offerre valeamus, et prout vestris dominationibus, si placet, dilectus noster vicarius magister Nicolaus de Vitreyo, in utroque jure peritus, vive vocis oraculo explicabit, hinc est quod vos affectuosissime rogamus quatenus nostro nomine et pro nobis dictum vicarium nostrum benigne admictere pro professione in dicta vestra Ecclesia facienda et quatuor libris inter vos distribuendis ibidem offerendis dignemini et velitis; et quantum ad capam solvendam dilationem prestare per eumdem vicarium nostrum exposcendam, fidem in dicendis ex parte nostra si placet indubiam eidem adhibentes, et nobis in omnibus tanquam vera rescribentes queque grata scientes quod in termino per vos nobis assignando dictam capam vobis absque deffectu, ad quemcumque statum nos contingat devenire, transmictemus, Deo dante qui dominationes vestras nobis caras conservet cum felicibus incrementis. Scriptum Nivernen., mensis Januarii die XV [anno] millesimo CCC° vicesimo. Vester in omnibus: P. EPISCOPUS NIVERNENSIS.